
FØREORD

Då eg byrja å skriva på denne boka, gleda eg meg som eit barn. Eg synest jo allereie teknologi var verdas mest interessante tema, og no skulle eg fordjupa meg grundigare i det enn nokosinne før. Nerdehimmel! Jo meir eg orienterte meg, jo fleire spennande bøker fann eg. Eg må ha kjøpt to hundre bøker med ordet «teknologi» i tittelen dei siste åra. Då eg kom ordentleg i gang med lesinga, skjønte eg at det ikkje var nokon veg tilbake. Dette måtte bli bøkenes bok; ei bok om den lange rekka med interessante og tankevekkande bøker som allereie finst.

Det ville vore uråd å gjennomføra eit slikt gigantomanisk prosjekt utan fred og ro over lang tid. Eg måtte jo lesa nye bøker, tenka nye tankar og skriva i veg på mi berbare datamaskin så lenge som nødvendig. Det viste seg å ta to år.

Det er ikkje lett å få fred og ro i to år. Mange fortener takk for at eg likevel fekk det. Eg arbeider ved Institutt for informasjons- og medievitskap ved Universitetet i Bergen, og dei gav meg eit års forskningstermin. Eg har også ei stilling som professor II ved Institutt for medie- og samfunnsfag ved Universitetet i Stavanger, og dei lét meg disponera arbeidstida mi slik eg ville. Det er eit stort privilegium å vera tilsett på slike arbeidsplassar. Takk for tida.

Eg fekk verdifull pengestøtte frå to institusjonar. Eg fekk eit stipend på 180 000 kr frå Det faglitterære fond og eit stipend på 100 000 kr frå Meltzerfondet ved UiB. Desse tildelingane gav meg sjølvtillit på avgjerande tidspunkt og gjorde det råd å be Atle Skorstad om til å teikna illustrasjonar til boka. Eg drog dessutan på fleire skriveopphald til Solstrand Hotel & Bad som følgje av tildelingane. Takk for pengane.

Boka ville aldri ha blitt til utan oppfordringane eg fekk frå redaksjonsleiar Heidi Norland i Universitetsforlaget. Ho har spurt etter (omtrent) denne boka i mange år, og det er eg smigra over. Heidi utfordra meg til å skriva «den store og uomgjengelege teoriboka for vår tid tilsvarande Espen Schaanning si Modernitetens oppløsning». I den boka presenterer Schaanning ti sentrale teoretikarar frå 1900-talet på ein pedagogisk måte, og mange som var studentar på 1990-talet, har eit godt forhold til den. Eg takkar Heidi for den skumle og tillitsfulle utfordringa, og for god fagleg oppfølging undervegs.

Den eg diskuterte bokprosjektet mest med, var forlagsredaktør Thomas Brodahl. Me hadde ei rekke Zoom-møte, og han leste ulike deler av boka mange gonger. Thomas var entusiastisk til å inkludera teikningane frå Atle, og det gjorde at me torde å satsa på dei som eit viktig verkemiddel. Takk til Thomas for kloke og motiverande tilbakemeldingar og ei grunnleggande positiv haldning. Kjetil Vikene vart hyrt inn som ekstern lesar av det 500 sider lange manuskriptet og leste gjennom stort og smått. Kjetil er litteraturvitar av fag og bokmeldar av yrke og var ein god kritisk lesar. Han gav ei rekke konstruktive råd som eg tok til følgje i revisjonen. Eg har vore ven med Kjetil sidan studietida og synest det var fornuftig av forlaget å velja ein ekstern lesar som både kjenner fagfeltet og er sympatisk innstilt til forfattaren sine intensjonar.

Atle Skorstad laga illustrasjonane til boka. Me har også kjent kvarandre sidan studietida og forstår kvarandre godt. Me samarbeidde om teikningar og tekst til læreboka Sound Media (Routledge, 2008), og no har me fullført eit endå meir ambisiøst prosjekt. Me sende tekstar og teikningar fram og tilbake i nesten eit år, og denne faglege dialogen gjorde at kompliserte teoretiske forklaringar fekk eit visuelt blikkfang med stor pedagogisk verdi. Takk til Atle for godt samarbeid.

Kollegaene mine merka nok at eg var fråverande på jobben. Eg gjekk med tunnelsyn forbi dei i korridoren og unngjekk å ta initiativ til ting eg vanlegvis ville likt å driva med. Fråværsmeldinga på e-posten stod på nesten kontinuerleg i fleire år. Takk til alle som skjønte at eg var i ein skrivetunnel, og som difor skåna meg for e-postar, spørsmål og førespurnader. De har hjelpt meg veldig.

Eg har tatt mykje tid frå familien. Ein spesiell takk går til Barbara, som måtte høyra meir om denne boka enn nokon annan. Takk også til Nils, Isak og Agnes, som fekk merka kor fråverande eg var, og til mor og far på Nyre, som også har merka fråværet mitt.

Eg skreiv boka på bokmål. Mange vil nok synast det er skandaløst at ein vossing med høgare utdanning frå Voss Gymnas og Høgskulen i Volda skriv på bokmål. Dette er ei pragmatisk avgjerd som eg står inne for. Dei fleste unge lesarar kjem til å få meir kunnskap ut av boka fordi den er på bokmål. Eg har større interesse for å formidla stoffet enn eg har for å fremja min språklege identitet. Den er eg trygg på frå før.

God lesnad!




INNLEDNING
NY TEKNOLOGI ER FOR VIKTIG TIL Å BLI OVERLATT TIL SPESIALISTER

Ny teknologi er for viktig til å bli overlatt til spesialister, sier W. Brian Arthur (2009, s. 5). Han er en amerikansk teknologifilosof som jeg kommer tilbake til senere i boken. Tekniske nyvinninger er så viktige for samfunnsutviklingen at alle bør kunne analysere dem uavhengig av faglig bakgrunn. Jeg gjør derfor Arthurs påstand til et motto for denne boken. Hvis du setter deg inn i teorier om hvordan teknologi oppstår, vil du se tydeligere hvor langt det moderne samfunnet har gått i retning av spesialiserte ferdigheter og avansert teknologi. Du skaffer deg intellektuelle verktøy som hjelper deg med å forstå hvorfor det har blitt slik, og hvordan denne spesialiseringen påvirker både hverdagen og yrkeslivet ditt. Du blir sannsynligvis ganske fascinert av den avanserte teknologiske verdenen du lever i. Det ble i hvert fall jeg da jeg arbeidet med denne boken.

Spesialister kan ikke ha monopol på kunnskapen om maskiner, krever jeg. For å bli spesialist må et menneske lære seg teoriene på et gitt fagområde svært grundig, men for å bli generalist må man lære seg litt om alle teoriene. Istedenfor å zoome inn på en liten ting prøver man å få oversikt over hele landskapet. Jeg ønsker at leserne av denne boken skal bli generalister når det gjelder teorier om teknologi. Begrepet teori kommer av det greske «theoria», som betyr betraktning. En teori er som et kamera, sier filosofen David Gunkel (2017, s. 13). Du kan se visse ting gjennom kameraøyet fordi de blir innrammet og gjort til fokus for blikket ditt, og samtidig blir en rekke andre ting ekskludert fordi de faller utenfor rammen. Teorier er innrammingsverktøy som bestemmer hvilke spørsmål det er rimelig å stille, men nettopp fordi noe faller utenfor rammen, må vi være kritiske til teoriene våre. Hvis teorien sier at ny teknologi hovedsakelig skaper fremmedgjøring og angst, vil det som sees med denne teorien, bli ganske dystert. Vi må stille spørsmål ved spørsmålene vi stiller. Hvilke interesser er de egentlig uttrykk for? Hvilke holdninger og argumenter blir holdt utenfor av de verdiene teorien plasseres innenfor? Hvis teorien sier at ny teknologi hovedsakelig er et gode for samfunnet, vil viktige kritiske perspektiver kunne bli oversett. I tråd med Gunkels råd vil jeg nå beskrive grundigere hvilke interesser og holdninger som ligger til grunn for denne boken. Jeg stiller tre store spørsmål som alle generalister bør kunne svare på, og jeg organiserer hele boken ut fra dem.

Del 1: Drivkrefter. Hvorfor har det utviklet seg stadig ny teknologi opp gjennom historien? Hvilke drivkrefter er viktigst? Hvordan beskrives utviklingen av kjente historikere, filosofer og samfunnsforskere?

Del 2: Teknikker. Hvilke teknikker trengs for å lage nye teknologier? Hva er forholdet mellom menneskenes ferdigheter og teknologienes funksjoner? Hvordan beskrives teknikker av kjente økonomer, psykologer, sosiologer og designere?

Del 3: Maskineri. Hvordan virker egentlig de avanserte maskinene vi er omgitt av? Hvilken handlekraft har de, og hvilken handlekraft gir de oss mennesker? Hvordan beskrives maskiner av kjente oppfinnere, utviklere og informasjonsvitere?

Elsparkesykkelen er en ny maskin som de fleste har et forhold til, og jeg vil bruke den som eksempel for å gjøre det lettere å se hvorfor akkurat de tre spørsmålene hjelper oss med å analysere teknologi. Elsparkesykkelen ble lansert i Norge i 2020. Noen år tidligere gjorde Solberg-regjeringen små elektriske kjøretøy likestilt med sykkel, og dette åpnet nye muligheter for innovasjon. Etter en innledende fase der den litt rare Segway-farkosten dominerte, begynte nyetablerte firmaer å få suksess med utleie av elsparkesykler. Elsparkesykler brukes nå i de fleste norske byer, og alt tyder på at de er kommet for å bli. De er ikke «ny teknologi» lenger, de er bare en nyttig ting du bruker uten å stille store spørsmål ved den.

Det kommer stadig ny teknologi inn i hverdagen vår. I 2020 ble den elektriske sparkesykkelen introdusert, og den ble raskt et vanlig syn i byene.


Spørsmål 1: Hvorfor utvikler det seg stadig ny teknologi opp gjennom historien?

Prøv å forestille deg hvordan det var i Oslo rundt år 1. Da ble Jesus, ifølge Bibelen, født i provinsen Galilea, og Romerriket blomstret under keiser Augustus. I Oslo var det natur overalt. Ingen kunne suse opp bakkene til Ekeberg på en elsparkesykkel. Det fantes ingen asfalterte gater, ingen lettmetaller eller elektromotorer, og selvsagt heller ingen mobiltelefoner til å styre farkosten med. Folk gikk opp bakken på stier som hadde vært der i tusenvis av år. Denne kontrasten mellom før og nå sier mye om den historiske utviklingen av teknologi.

I del 1 spør jeg hvorfor menneskenes teknologiske livsmiljø har endret seg så mye opp gjennom historien. Samarbeidet mellom mennesker og teknologier har blitt stadig tettere, og betydningen av teknologi i dagliglivet har blitt stadig større. Hva er drivkreftene bak dette? Hvorfor har det skjedd, og hvordan har det foregått? Jeg spør nærmere bestemt hvordan sentrale teoretikere har forklart alt dette.

Historiske teorier gir overordnede betraktninger om hvorfor teknikker og teknologier har utviklet seg. Denne typen teknologiteori er mest utbredt i humaniora, og den ligger faktisk på lur i selve begrepet teknologi. Ordet kommer opprinnelig fra det greske «techné», som betyr teknikk, og «logos», som betyr lære; og teknologi betyr slik sett «læren om teknikker». I akademia brukes teknologi gjerne som et navn på studiet av hvordan mennesket bruker teknikker til å lage maskiner, og slike studier er vanligvis historiske. Teoriene som presenteres i del 1, handler om endringsprosesser fra steinalderen til vår egen tid slik de blir forstått av historikere, filosofer og samfunnsforskere. Alle disse teoriene kommer med påstander om hvilke krefter som har ført til den nåværende tilstanden.

Spørsmål 2: Hvilke teknikker trengs for å lage nye teknologier?

Svært mange kreative mennesker bidro til at elsparkesykkelen kunne bli så populær i Oslo sommeren 2020. Smarte folk fant opp hjulet og akslingen for minst 4000 år siden, og langt senere fant mennesker opp både sykkelen, elektromotoren og batteriet. Folk i ulike tekniske yrker konkurrerte om å være nyskapende. Industridesignere utformet farger, former og funksjoner for de ulike firmaenes elsparkesykler. Interaksjonsdesignere laget mobilapper med nødvendige funksjoner for betaling, parkering og promillekontroll. Datautviklere laget programvare for betalingsløsningen, kartvisningen og andre funksjoner i appen. Entreprenører laget forretningsmodeller som fungerte. All denne virksomheten førte til at titusenvis av Oslo-borgere til slutt kunne bruke elsparkesykkel i hverdagen.

I del 2 spør jeg derfor hvordan mennesker kan trene seg opp til å bli i stand til å lage alle de teknologiene vi har til rådighet. Hvilke forskjellige teknikker finnes for å lage ny teknologi? Hvordan blir man dyktig til å utføre en teknikk? Hvilken sammenheng er det mellom menneskenes ferdigheter og teknologienes egenskaper? Jeg spør også her først og fremst hvordan kjente og innflytelsesrike økonomer, psykologer, sosiologer og designere forklarer dette.

Teorier om teknikk forklarer hvilke ferdigheter mennesker må lære seg for å kunne forme materialer og gjøre dem til ny teknologi. Teknikk kommer som nevnt fra det greske begrepet techné. Ifølge den greske filosofen Aristoteles benevner det en håndverksmessig dyktighet som gjør at man kan lage kunst og håndverksprodukter. Det handler ikke om hva teknologi gjør med mennesker, men om hva mennesker gjør med teknologi. Slike teorier har vanligvis stor tiltro til menneskenes handlekraft, fornuft og potensial, og de er preget av fremskrittsoptimisme. Målet med teoriene er at folk skal gjøre seg selv til eksperter på teknologiutvikling. De formidler en begeistring for menneskers evne til å være kreative og fleksible. Denne typen teknologiteori er mest utbredt i praktiske utdannelser på universiteter og høyskoler, for eksempel i designfag, datafag, medieproduksjon og ingeniørutdannelser. Ferdighetsteorier hjelper folk med å bli ingeniører, utviklere og entreprenører, og samtidig forblir de helt vanlige mennesker som oss andre.

Spørsmål 3: Hvordan virker egentlig de avanserte maskinene vi er omgitt av?

Elsparkesykkelen er en moderne maskin med mange avanserte funksjoner. Først og fremst er den en arbeidsmaskin som utfører fysisk arbeid for brukeren. Den har to hjul på hver sin aksel, og slike mekanismer har man helt fra antikken kalt «enkle maskiner». Utover disse mekaniske elementene har elsparkesykkelen en batteridrevet elektromotor som skaper fremdrift og dermed gjør selve arbeidet. Mer generelt er dette en kraftmaskin som for så vidt kunne ha bestått av en liten dampmaskin eller en bensinmotor slik mopeder har. Elsparkesykkelen blir styrt ved hjelp av datamaskiner knyttet til mobilappen, GPS-systemet, firmaets datasystemer, bankens betalingstjenester og så videre. Men du trenger strengt tatt ikke å forstå noe av dette for å bruke farkosten.

I del 3 spør jeg hvordan det maskineriet vi lever med, faktisk fungerer. Dette er et spørsmål om teknologienes iboende handlekraft. Når vi bruker uttrykket «ny teknologi» i hverdagen, henviser vi vanligvis til imponerende nye funksjoner som vi ikke forstår. Kunstig intelligens-programmer kan for eksempel både «snakke», «skrive» og «tegne» på måter som før var forbeholdt mennesker. Jeg spør hvordan noen av disse avanserte maskinene fungerer. Nærmere bestemt spør jeg hvordan utviklere og informasjonsvitere forklarer egenskapene deres.

Teoretikerne som presenteres i del 3, har den mest konkrete definisjonen av maskiner av alle som presenteres i denne boken. For dem er maskineriet alltid et tredimensjonalt fysisk objekt; en dampmaskin, en datamaskin eller en robot. Slike artefakter er den grunnleggende enheten, og teoriene forklarer hvordan de fungerer, hvilke prosesser som trengs for å lage dem, og hvilket potensial de har for å bli utviklet videre. Her dreier det seg virkelig ikke om hva folk gjør med maskiner, men om hva maskiner gjør med folk. Teoretikerne forutsetter at maskiner har det som på engelsk blir kalt «agency», handlekraft. Maskinenes handlekraft gjør både noe for oss og noe med oss. De tar over arbeid for oss, de gir oss større krefter, de skaper nye relasjoner, og samtidig påvirker de oss til å oppføre oss annerledes enn vi gjorde før vi tok dem i bruk. Disse teoriene forutsetter at teknologiene vil fortsette å bli mer effektive, mer sammenkoblede og verdifulle for oss, og de er preget av en sterk underliggende fremskrittsoptimisme.


OM BOKEN

Boken er ment å være et teoretisk oppslagsverk. På engelsk brukes uttrykket companion; og det beskriver denne boken veldig godt. Boken er en ledsager eller en veiviser gjennom et stort fagfelt som mange kløktige teoretikere har bidratt til. De tre hoveddelene tar for seg teorier innenfor tre ulike temaer, som gjør at de kan leses uavhengig av hverandre. Hvert av de tjuefire kapitlene tar for seg et klart avgrenset teoretisk felt innenfor temaområdet, og dette gjør at de kan leses uavhengig av de andre kapitlene. Samtidig utfyller de tre tematiske delene med deres åtte kapitler hverandre og skaper til sammen en rikholdig verktøykasse av teknologiteorier.

Boken består i stor grad av tolkninger av kjente og mindre kjente teoretikere. Jeg siterer dem ikke, men parafraserer hovedpoengene deres. Jeg fortetter lange argumenter og bidrar dermed selv til å gi dem betydning. Illustrasjonene er en viktig del av formidlingen. Alle kapitlene begynner med et tablå som er ment å presentere det aktuelle temaet på en tankevekkende måte. Noen tegninger viser hvordan en teknologi ser ut, f.eks. et damplokomotiv, andre forklarer hvordan en teknologi fungerer, f.eks. en mekanisk klokke, eller gjengir en teoretisk modell, f.eks. Moores lov om eksponentiell vekst i datakraft. Alle tegningene følges av en bildetekst som gir en rask oppsummering av det aktuelle teoretiske poenget. Utover den pedagogiske funksjonen er tegningene også ment å være små visuelle hvileskjær i teksten. Kilder og sidetall blir gjort nøye rede for, slik at det skal gå an å ettergå min fremstilling og lese originalkildene på selvstendig grunnlag. Jeg bruker mange eksempler på maskiner, verktøy og infrastrukturer for å få frem særpreget ved teoriene. Eksemplene er ment å aktualisere tanker fra forfatterne og vise at gode teorier er gyldige uavhengig av tidsepoken de er skrevet i. Teoriene blir formidlet i en så klar og tydelig språkdrakt som jeg har klart å lage, men det betyr ikke nødvendigvis at de er lette å forstå. Jeg forenkler ikke vanskelige poenger så mye at det svekker deres kraft og egenart. Hvis et poeng er vanskelig, er det vanskelig, og spørsmålet er bare om jeg selv forstår det godt nok til å ta det med i boken. Jeg diskuterer altså ikke teorier opp mot hverandre, og kritiserer dem heller ikke. Hvert kapittel er i stedet skrevet med innlevelse i den utvalgte tradisjonens perspektiv. Jeg er alltid enig med den teorien jeg presenterer, og fremstiller den i best mulig lys. Disse sympatiske tolkningene er mitt viktigste bidrag som forfatter. Jeg har gjort det slik for at du som leser boken, skal kunne danne deg en velinformert og selvstendig posisjon. Jeg vil ikke fortelle deg hva du skal mene, jeg vil at du skal kunne analysere teknologi med et begrepsapparat fra mange forskjellige teorier ut fra hva du synes virker mest fornuftig. Det lureste du kan gjøre, er forresten å lese hele boken. Da får du en helhetlig forståelse som gir deg de beste forutsetninger for å tenke presist og realistisk på teknologifenomenet.

Boken finnes kun fordi jeg har gjort strenge begrensninger i utvalg og tematikk. Selv med tjuefire kapitler er det en rekke forhold jeg ikke har kunnet få plass til. Noen begrensninger tvinger seg frem på grunn av den vanvittige mengden av spennende teorier. Eksperter på området ville sannsynligvis ha blitt misfornøyde med utvalget nesten uansett hva jeg hadde valgt å ta med. Noen vil savne den tyske tradisjonen for kulturteknikker og den russiske for aktivitetsteori, andre vil savne flere feministiske perspektiver eller mer om økologi. Det kunne også ha vært egne kapitler om bioteknologi, nanoteknologi og mye annet. Til kritikerne kan jeg bare strekke armene i været og si: Prøv selv! Noen begrensninger har jeg forresten gjort helt frivillig. Dette er ikke en håndbok i metoder for teknologiutvikling. Du lærer ingen praktiske ferdigheter av å lese denne boken. Du blir ikke i stand til å bruke lean-metoder, designtenkning, GDPR-lovverket, patentretten eller bygge scenarioer. Du lærer ikke å programmere i Java, lage kybernetiske maskiner, blande kjemiske væsker eller styre signalflyten gjennom en kommunikasjonsteknologi. Det er heller ikke en moralsk bok. Jeg løfter ikke pekefingeren for å advare mot dårlig teknologiatferd. Mange nok bøker gjør dette allerede. Mitt bidrag er å gjøre deg i stand til å analysere teknologier ved hjelp av alle de optimistiske, nøytrale og kritiske teoriene som finnes i boken.

Et tredje sett med begrensninger har jeg imidlertid ikke valgt aktivt. De skyldes kulturelle rammer for det «kameraet» teorier om teknologi har vært opp gjennom historien. Teknologiteorier ble hovedsakelig forfattet av menn helt til utpå 1980-tallet. Teorier så vel som teknologier har i mange tilfeller en innebygd ulikhet i behandlingen av kjønn og rase. Jo nærmere samtiden vi kommer, jo flere kvinnelige forfattere blir det i utvalget. Det blir også en større årvåkenhet for hvilke verdier og verdenssyn teknologier bringer med seg. En annen kulturell begrensning skyldes min språklige inkompetanse, og den gjør at utvalget er sterkt preget av engelskspråklig faglitteratur og perspektiver som er utbredt i USA og England. Rett nok har boken en stor delegasjon av forfattere fra Tyskland og Frankrike, men også dem har jeg måttet lese i engelskspråklig oversettelse. Det er beklagelig få norske teoretikere som har bidratt med vesentlige perspektiver på teknologi, men det finnes en rik flora av norskspråklige lærebøker om teknologi og vitenskap. De mest sentrale blir listet opp nedenfor.



LITTERATUR


	Arthur, W. Brian (2009). The Nature of Technology. What It Is and How It Evolves. London: Penguin.

	Gunkel, David J. (2017). The Machine Question. Critical Perspectives on AI, Robots, and Ethics. Cambridge, MA: The MIT Press.





NORSK FAGLITTERATUR


	Bjørkeng, Per Kristian (2018). Kunstig intelligens. Den usynlige revolusjonen. Oslo: Vega.

	Bratteteig, Tone (2021). Design for, med og av brukere. Å inkludere brukere i design av informasjonssystemer. Oslo: Universitetsforlaget.

	Bruland, Kristine (2022). Den industrielle revolusjon. Kapitalisme, industri og teknologi. Oslo: Cappelen Damm Akademisk.

	Bøhn, Einar Duenger (2022). Teknologiens filosofi. Metafysiske problemstillinger. Oslo: Cappelen Damm Akademisk.

	Eriksen, Annelin (2023). Evighetsmennesket. Om teknologi, vitenskap og udødelighet. Oslo: Universitetsforlaget.

	Hareide, Dag (2020). Om mennesket og teknomaktene. Oslo: Aschehoug.

	Johansen, Anders (2002). Talerens troverdighet. Tekniske og kulturelle betingelser for politisk retorikk. Oslo: Universitetsforlaget.

	Kjelsberg, Ronny (2017). Teknologi og vitenskap. Historie, metode, etikk og miljø. Oslo: Universitetsforlaget.

	Krokan, Arne (2022). Homo appiens. Hvordan teknologi endrer våre liv. Oslo: Cappelen Damm Akademisk.

	Lindgren, Lena (2021). Ekko. Et essay om algoritmer og begjær. Oslo: Gyldendal.

	Løseth, Arnljot (2023). Den industrielle revolusjonen. Storbritannia i eit europeisk og globalt perspektiv. Bergen: Fagbokforlaget.

	Myklebust, Astrid og Vegard Mjøsund Talmo (2018). Teknologi og samfunn. Forkurs. Oslo: Universitetsforlaget.

	Nagel, Hilde (2020). Digital revolusjon. Hvordan ta makten og friheten tilbake. Oslo: Res Publica.

	Nordbø, Tone (2017). Introduksjon til interaksjonsdesign. Oslo: Universitetsforlaget.

	Nyre, Lars, Geir Terje Ruud, Julie Sofie Berntsen, Julia Hellem Brandt, Helene Høylandskjær og Audun Klyve Gulbrandsen (2024). Håndbok i medieinnovasjon. Bergen: teklab.uib.no.

	Rasmussen, Terje (1995). Moderne maskiner. Teknologi og samfunnsteori. Oslo: Pax Forlag.

	Rolstadås, Asbjørn, Arne Krokan og Lars Thomas Dyrhaug (red.) (2017). Teknologien endrer samfunnet. Bergen: Fagbokforlaget.

	Schaanning, Espen (1992). Modernitetens oppløsning. Sentrale skikkelser i etterkrigstidens idéhistorie. Oslo: Scandinavian Academic Press.

	Sejersted, Francis (red.) (1991). Teknologi og kultur. Et humanistisk bidrag til en analyse av vårt moderne tekniske samfunn. Oslo: TMV forlag.

	Skjølsvold, Tomas Moe (2015). Vitenskap, teknologi og samfunn. En introduksjon til STS. Oslo: Cappelen Damm Akademisk.

	Stølen, Ketil (2019). Teknologivitenskap. Forskningsmetode for teknologer. Oslo: Universitetsforlaget.

	Tvedt, Terje (2023). Historiens hjul og vannets makt – da England og Europa vant, og Kina og Asia tapte. Oslo: Dreyer.










DEL 1
DRIVKREFTER

I del 1 spør jeg hvorfor det stadig utvikler seg ny teknologi opp gjennom historien. Menneskenes forhold til teknologi har jo forandret seg dramatisk fra steinalderen til dataalderen. Når vi ser bakover i tid, ser vi at teknologier hadde en mer begrenset rolle, og at menneskene sakte, men sikkert har blitt tettere bundet til nye teknologier i alle deler av livet. Hvorfor har utviklingen vært slik? Hva er drivkreftene bak denne utviklingen, ifølge historikere, filosofer og samfunnsforskere?

Mottoet for denne boken er at teknologi er for viktig til å overlates til spesialister. Alle trenger å vite noe om de store linjene i teknologiutviklingen. I del 1 tar jeg for meg åtte utvalgte historiske perspektiver på utviklingen av ny teknologi. Menneskene har alltid fortalt hverandre historier, og jeg begynner med å gjøre rede for viktige fiksjonsfortellinger om teknologi. Historikere har forsøkt å forklare de virkelig store linjene i utviklingen, og jeg presenterer viktige representanter for storhistorie. Med industrialiseringen oppsto det også en fremskrittsoptimistisk forklaring på utviklingen, og den var nesten enerådende i hundrevis av år. Den går hånd i hånd med to teoritradisjoner som forklarer teknologien som en ustoppelig kraft, nemlig teknologisk determinisme og teknisk evolusjon inspirert av Charles Darwins evolusjonslære. Nærmere vår egen tid oppsto det kritiske teorier om hvordan teknologiutviklingen skaper fremmedgjøring blant menneskene. Vi har så stor ødeleggelseskraft at natur og livsmiljøer forandrer seg for alltid, og noen teoretikere mener derfor vi lever i en ny geologisk epoke de kaller antropocen. En annen viktig forklaringsmodell kom på 1970-tallet og heter sosialkonstruktivisme, og den sier at teknologiutviklingen er en sosial prosess der mennesker kjemper om makten til å definere retningen.

Alle disse teoriene om historisk utvikling forsøker å forklare hvorfor og hvordan endringer skjer. De drøfter hva som har vært bra for oss, og hva som har vært skadelig. Noen teorier forsøker å lage universelle lover om hvordan teknologiutviklingen skjer, for eksempel ved å argumentere for at den blir styrt av iboende kvaliteter i teknologiene selv, eller at den er resultatet av naturlig utvalg. Mange av teoriene som presenteres, er fullstendig inkompatible med hverandre, for eksempel teknologisk determinisme og sosialkonstruktivisme. Det blir opp til deg å vurdere hvilke teorier som er mest troverdige.

Det finnes en spenning mellom det vi kan kalle optimistiske og kritiske teorier om den historiske utviklingen, og de fører en dialog som kan vare i mange tiår eller til og med hundreår. La meg ta et eksempel: Industrialiseringen førte blant annet til at moderne og svært effektive fabrikker ble etablert i byer rundt om i verden. Entreprenørene skjønte raskt at maskinene trengte et beskyttet kunstig sted hvor arbeidsprosessene kunne utføres. I disse fabrikkene ble menneskene redusert til håndlangere for maskinene. På 1910-tallet ble Frederick Taylor kjent for å beskrive en effektiv vitenskapelig basert fabrikkledelse, og etter hvert som boken hans ble lest, bygget de fleste entreprenører fabrikkene sine på den måten. Marxister og andre reformatorer ble opprørt over de dårlige arbeidsvilkårene i fabrikkene og kom med kritiske analyser av taylorismens følelsesløse og menneskefiendtlige metoder. Bevisstheten om industrialiseringens negative virkninger økte, og vilkårene for arbeidere ble forbedret i en prosess. De fremskrittsvennlige kreftene innså at det var nødvendig å automatisere de verste arbeidsoppgavene og gjøre arbeidsdagen mer variert. Fabrikkeierne hadde neppe tatt seg bryet med dette hvis ikke kritikken hadde vært så sterk. Her ser vi at teoretikere snakker med hverandre og med samfunnet de beskriver, i en dialog som veksler mellom fremskrittsvilje og moderasjon, mellom konstruksjon av nye ting og kritikk av deres svakheter. Denne typen dialog foregår på alle teknologiområder, ikke minst i tilknytning til digitale medier og internett. Optimister lovpriser de mange godene som har oppstått, mens kritikere sier at menneskene blir enda mer fremmedgjort. Del 1 viser frem spenningen mellom disse ulike holdningene til teknologiutviklingen.

Nedenfor presenterer jeg de åtte utvalgte teoriene slik at leseren kan skaffe seg et raskt overblikk over helheten i del 1. Som før bruker jeg elsparkesykkelen som et gjennomgående eksempel. Forandringer synes særlig godt hvis man sammenligner nåtiden med fortiden. Jeg vil derfor skissere forskjellen på transportmulighetene i Oslo i tre perioder de siste 2000 årene.

På 20-tallet etter Kristus fantes ikke byen Oslo. Alt var natur. I det området som nå heter Ekeberg, var det bosettinger. I naturen rundt Akerselva var det rikelig med ville dyr og fisk, og det var frukt og bær om høsten. Folk hadde en del jernredskaper, men brukte mest utstyr av tre og keramikk som de laget selv. Folk gikk til fots når de skulle opp på Ekeberg. Hjulet hadde liten nytteverdi fordi det ikke var opparbeidet flate veier. Det som nå er Bergen, var også bare et lite gårdssamfunn, og det ville være både tungvint og farlig for folk i Oslo å dra dit på besøk.

På 1020-tallet var Oslo en liten middelalderby med steinkirker, kongsgård og trehus langs Akerselva. Naturen dominerte fortsatt over bebyggelsen, men det fantes kjerreveier og gater som forbandt ulike deler av byen. Det fantes ikke sykler, men ingen kunne uansett ha syklet opp til Ekeberg på de veiene som fantes. Elva var full av vannhjul som ble brukt til å male korn, og kornet ble fraktet fra åkeren til mølla med hest og vogn. Å dra til Bergen ville ta flere uker til fots over Hardangervidda eller med skip rundt Lindesnes.

Transportmulighetene i Oslo har forandret seg dramatisk opp gjennom tidene. For 2000 år siden gikk tenåringen hjem fra fisketuren på en skogssti. I middelalderen lånte han kanskje farens hest og vogn og dro hjem på en kjerrevei. I vår tid suser han av gårde med en elsparkesykkel på asfalterte gater.


På 2020-tallet er Oslo en stor moderne by med T-bane, trikk, gater og sykkelveier. Det finnes ikke vill natur igjen i byen, men planter og trær er tilgjengelige i friluftsområder man kan dra til, for eksempel på Ekeberg. Alle gateløp er asfalterte, og man kan kjøre bil, rullator eller elsparkesykkel hvor man vil. Å dra til Bergen tar ca. fire timer hvis man bruker flytog, fly og bybane, eller man kan ta toget hvis man har tid til å bruke ca. syv timer. Kontrasten til de tidligere periodene er dramatisk.

Denne fortellingen viser at teknologiutviklingen dreier seg om å forvandle natur til kultur. En gang var mennesket fullstendig underlagt naturens krefter, men nå er det vi som hersker over naturen med alle våre teknologiske krefter. Natur er i stadig større grad et råmateriale mennesker kan omdanne til teknologi. Denne utviklingen har foregått i tusenvis av år, med ulik akselerasjon i ulike deler av verden. Elsparkesykkelen i moderne byer er bare ett av mange eksempler.

Kapittel 1: Fiksjonsfortellinger: Tidløse forklaringer av hva teknologi gjør med oss

Bedriftslederne som presset på for å innføre elsparkesykkelen i Norge i 2020, ligner litt på Faust. Faust er en litterær skikkelse som solgte sjelen sin til djevelen for å få kunnskap og kraft til å bygge store ting. Gründerne som innførte elsparkesykkelen, var «disruptive» og tok ikke hensyn til de verdiene som fantes fra før, eller følelsene til de som var imot. Akkurat som Faust brukte de alle muligheter til å bli sterkere og mektigere, med den risikoen det nødvendigvis innebærer.

Fiksjonsfortellinger om teknologi blir laget ut fra modeller som har funnes i tusenvis av år. Det finnes lange tradisjoner for å fortelle om dristige oppfinnere og deres fantastiske maskiner eller androider og andre menneskelignende vesen. Fiksjonsfortellinger har alltid hjulpet menneskene med å forstå hvilken rolle teknologi har i livene våre, og litteraturvitere peker ut forestillinger om teknologi som kan finnes, i alt fra greske myter til den nyeste Netflix-serien. Den britiske forfatteren Mary Shelleys fortelling om Frankenstein fra 1818 er en klassiker på dette området. En utopi er ment å berolige oss og gi oss håp for fremtiden, slik franskmannen Jules Vernes En verdensomseiling under havet fra slutten av 1800-tallet gjorde. Mange fortellinger handler om fantastiske situasjoner som kanskje kan bli mulige en gang i fremtiden. Briten Aldous Huxleys Vidunderlige nye verden fra 1930-tallet er ment å skremme oss med en dyster fremtid, og slike dystopiske fortellinger dominerer innen science fiction. Vår tids entusiasme for Westworld, The Last of Us og andre science fiction-serier viser at vi har større behov enn noensinne for den terapeutiske virkningen som fiksjonsfortellinger om teknologi kan gi.

Kapittel 2: Storhistorie: Lange linjer i teknologiutviklingen

Elsparkesykkelen er et godt eksempel på hvor stor personlig handlekraft den enkelte har i det 21. århundret. Tenåringer lever i et postindustrielt, globalisert samfunn der de kan ta for gitt at det vil dukke opp slike praktiske nye maskiner. Kontrasten til tidligere epoker i menneskenes historie er slående. For 2000 år siden kunne ingen suse av gårde på elektriske farkoster, og man forventet nok ikke, slik vi tar for gitt i dag, at det neste året ville bringe flust med nye teknologiske apparater og løsninger. Det har skjedd enorme endringer på alle områder.

Storhistoriske teorier om teknologi ser på de virkelig lange linjene i utviklingen. Fra istidens slutt har sivilisasjoner oppstått og gått til grunne, og akkurat nå er noen kulturer i vekst, mens andre har nådd sitt maksimum. Kulturhistorikeren Walter Ong gjør et viktig skille mellom muntlige og skriftlige kulturer og prøver å lage orden i verdenshistorien ut fra hvilken rolle skriftsystemer spiller i ulike samfunn. Den spanske filosofen José Ortega y Gasset ser verdenshistorien som en bevegelse mot samfunn der teknologiutviklingen frigjør seg stadig mer fra menneskene. Teknologihistorikeren Lewis Mumford forteller en lignende historie der han bruker utviklingen i Europa de siste tusen årene som eksempel. Arkitekten R. Buckminster Fuller lager en tankevekkende fortelling om kyniske sjørøvere som har styrt teknologiutviklingen på Romskipet Jorda i hundrevis av år, og han foreslår en ny «brukermanual» som legger vekt på globalt samarbeid. Kjemikeren C.P. Snow advarer mot «de to kulturer» innenfor teknologiutviklingen. På den ene siden har vi uinteresserte humanister som burde ha bidratt, og på den andre siden overbegeistrede teknologer som burde ha blitt holdt i sjakk. Slike storhistoriske analyser er alltid spekulative og kan derfor lett imøtegås av mer seriøse historikere. Men de rydder opp i det som ellers lett kunne ha fremstått som en flom av sprikende historiske fakta, og kan derfor peke på noen mulige historiske sammenhenger som ellers ville være vanskelige å få øye på.

Kapittel 3: Fremskrittsoptimisme: Menneskene får det stadig bedre med ny teknologi

Elsparkesykkelen gir brukeren større mobilitet og personlig frihet. Vi må ikke lenger vente på bussen eller kjøre bil inn til sentrum; vi har fleksible alternativer som attpåtil er miljøvennlige. Dette skyldes de fantastiske mulighetene som ligger i å knytte sammen effektiv batteriteknologi med mobilapper og gig-økonomien. Løsningene kommer helt sikkert til å bli enda bedre i fremtiden.

Teorier om fremskritt er optimistiske på vegne av teknologiers muligheter. Filosofen Francis Bacon kan kalles den første fremskrittsoptimisten, og han satte i gang en revolusjon på 1600-tallet. Menneskene skulle få større kontroll over naturen gjennom vitenskap og teknologi, og slik ble det. Ved hjelp av økt kunnskap om naturlover, bedre tekniske ferdigheter og en kompromissløs ekspansjonsvilje fikk særlig europeerne større makt og velstand på alle målbare kriterier. Industrialiseringen fra slutten av 1700-tallet er et dramatisk historisk uttrykk for fremskrittstanken. På 1820-tallet fremmet den franske politiske teoretikeren Henri Saint-Simon tanken om teknokrati; at samfunnet bør styres av eksperter på teknologi og økonomi istedenfor konger, aristokrater og prester. På begynnelsen av 1900-tallet laget den amerikanske ingeniøren Frederick Taylor en teori om hvordan fabrikkarbeid kan effektiviseres, og den fikk stor innflytelse. Fremskrittsoptimismen lever ennå i beste velgående for eksempel i Silicon Valley. Vitenskapsjournalisten Azeem Azhar sier det skjer en eksponentiell teknologiutvikling innen data og bioteknologi som vil gi enorme positive bidrag i fremtiden. De problemene som finnes, må løses med mer teknologi, ikke mindre. Vestens historie har vært preget av slik fremskrittsoptimisme i fire hundre år, og denne holdningen dominerer fortsatt.

Kapittel 4: Teknologisk determinisme: Teknologi skaper orden samme hva menneskene gjør

Elsparkesykkelen er uttrykk for det høye teknologinivået vi har nådd i 2020-årene. Den finnes fordi vi nå har sterke metall-legeringer, kraftfulle batterier og sammenkoblede datasystemer. For tjue år siden ville det ikke ha gitt mening å koble syklene til nettet, og for førti år siden ville det ikke ha vært gode nok batterier. Elsparkesykkelen viser at det skjer en utrettelig oppstabling av stadig bedre funksjoner enn de som fantes tidligere. Oslo kommune hadde ingen sjanse til å hindre elsparkesykkelen fra å innta byen.

Teknologisk determinisme er en tradisjon som sier at teknologiers iboende egenskaper er den viktigste årsaken til endringer i samfunnet, ikke sosiale forhold mellom menneskene selv. Historikeren Lynn White jr. sier at noe så tilsynelatende uskyldig som stigbøylen på salen til hesteryttere førte til store politiske endringer i middelalderens Frankrike. Den tyske filosofen Karl Marx var den første som sa at de produktive kreftene i samfunnet bestemmer den sosiale organiseringen, og han kan sies å være en av de mest innflytelsesrike tenkerne i moderne tid. Teorien er særlig relevant for moderne samfunn som gjennomgår store endringer. Samfunnet blir preget av en stadig mer velorganisert teknisk rasjonalitet som skyldes den vitenskapelige manipulasjonen av naturen, og dens effektivitet. Den franske teknologiteoretikeren Jacques Ellul skrev en deterministisk bok som ble svært innflytelsesrik, og der sier han at teknologier blir stadig mer effektive, stadig mer detaljerte i virkemåten og stadig bedre sammenkoblet med andre teknologier. Han kaller denne kraften la technique og sier at mennesket må forholde seg til den i all sin atferd. Akkumulasjonen av funksjoner er den viktigste kraften bak historiske endringer i menneskers vilkår, sier den amerikanske økonomen Robert Heilbroner, og maksimering av nytte er dens viktigste produkt. Når man ser historisk på utviklingen fra vannkraft til dampmaskiner, elektrisitet og atomkraft, ser man at rekkefølgen i utviklingen ikke kunne ha vært annerledes. Teknologifilosofen Langdon Winner er kjent for sin teori om at teknologier har en iboende politisk påvirkning på samfunnet. Historikeren Thomas Hughes beskriver hvordan nye tekniske systemer er sosialt formbare, men etter hvert som de har blitt etablert, får de det han kaller teknologisk fremdrift, og lar seg ikke så lett forme lenger.

Kapittel 5: Teknisk evolusjon: Naturlig utvalg gjør ny teknologi stadig mer intelligent

Elsparkesykkelen er en vinner i det naturlige utvalget som preger teknologiutviklingen. Den egner seg godt i urbane strøk fordi byer er fulle av asfalterte gater som egner seg til slike farkoster. Byer er også fulle av ungdommer som er utålmodige etter å komme fort frem, og elsparkesykkelen var ekstra tilpasningsdyktig under covid-19-pandemien, da det plutselig var lite aktuelt for folk å bruke trikk og buss. De tekniske egenskapene til elsparkesykkelen ble finpusset for å passe med kommunale krav og sikkerhetsregler, og den ble et normalt skue i de fleste byer i løpet av noen få år.

Evolusjonsteorier sier at teknologier utvikler seg etter de mekanismene evolusjonsteoretikeren Charles Darwin formulerte på 1800-tallet. Naturlig utvalg er en selvgående prosess som tvinger frem de mest tilpasningsdyktige løsningene etter lovmessigheter som er grunnleggende like for både organisk liv og teknologi. Antropologen Robin Dunbar dokumenterer at menneskets evne til å kontrollere ilden var svært viktig. Samvirket mellom bålets teknologi og menneskets sosiale evner gjorde at vi ble i stand til å bygge større fellesskaper, og dette ledet til det moderne anatomiske mennesket. Andre teoretikere skriver om teknologiutviklingen nærmere vår egen tid. Historikeren George Basalla sier at teknologier bygges opp sakte, men sikkert både i dybde og i bredde. Det skjer ingen revolusjoner i teknologiutviklingen. Økonomen og teknologifilosofen W. Brian Arthur støtter denne tanken og forklarer hvordan det går an at teknologi kan skape seg selv fra seg selv. Den franske teoretikeren Gilbert Simondon sier at oppfinnere har som funksjon å oppdage hvordan en mulig funksjon kan konkretiseres og bli til et fungerende teknisk objekt. Kløktige ingeniører, designere og forretningsutviklerne hjelper teknologier til å uttrykke sitt potensial, men får dem ikke til å fungere. De løsningene som fungerer best i et miljø, overlever og danner grunnlag for videre utvikling. Menneskene er bare et råmateriale for veksten, sier Silicon Valley-guruen Kevin Kelly på 2010-tallet.

Kapittel 6: Fremmedgjøring: Menneskene får det stadig verre med ny teknologi

Ungdommene som bruker elsparkesykkel, er sløve. De tror visst at de ikke vil klare å gå den korte strekningen til bussholdeplassen, eller løpe ned på butikken for å kjøpe melk. De får knapt noen naturlig mosjon, men holder seg i form med tekniske apparater på treningssenteret. De går ikke på fjelltur, de luker ikke ugress, og de bærer ikke ved. De blir stadig mer fremmedgjort fra de naturlige mulighetene i sin egen kropp. Stakkars dem!

Teorier om fremmedgjøring sier at menneskenes intellektuelle vilkår går fra verre til verst. Den tyske kulturkritikeren Oswald Spengler sier håndens praktiske teknikker har tapt for øyets langsiktige planlegging, og dette kommer til å bli Europas undergang. Filosofen Martin Heidegger er bekymret for at vi lar moderne teknologi overta så mye av vår fysiske og mentale virksomhet at vi mister oss selv på veien. Vi tvinger frem nye funksjoner fra naturen med makt, istedenfor å skape ting i et samarbeid med naturen. Tidligere tiders enkle teknologier som hakke og spade gav menneskene mye større kontroll over hva vi gjorde, og vi levde mer helhetlige liv, sier den amerikanske teknologifilosofen Albert Borgmann. Teoretikere i den kritiske tradisjonen hevder at teknologier har fått en enorm kraft til å styre våre handlinger, og at vi har blitt redusert til en slags råvare for systemene. Vi sitter med tomme øyne foran datamaskinen og klikker, og vi drar frem og tilbake til en meningsløs jobb. Vi blir også fremmedgjorte fra hverandre på grunn av kommunikasjonsformene på internett, sier psykologen Sherry Turkle. Hun og andre kritikere advarer oss mot å undervurdere hvor dyptgående vår avhengighet av moderne teknologi er. Vi er fanget i en underlegen posisjon overfor teknologier, og det er ingenting som tyder på at vi kommer oss ut av den.

Kapittel 7: Antropocen: Teknologi former naturen uten menneskelig kontroll

Elsparkesykkelen krever enorme mengder energi. Delene hentes inn fra hele verden, og batteriene krever sjeldne jordmetaller. Mobilappen krever datakraft fra gigantiske serverparker, og syklene fraktes rundt i byen med lastebiler om natten. Tenk hvis vi hadde gått til fots isteden. Elsparkesykler skaper helt unødvendig lokal naturskade som kommer i tillegg til tusenvis av andre unødvendige globale utslipp.

Teorier om antropocen sier at mennesket har så stor kraft gjennom sine teknologier at vi nå preger planeten helt ned på det geologiske nivået. Mange forskere har skrevet om antropocen de siste tiårene, og jeg tar for meg en bok av miljøforskeren Erle Ellis. Menneskene har oppført seg som herrer over naturen i tusenvis av år. Industrialiseringen førte til enorme utslipp og elendige livsmiljøer for både mennesker og dyr. Etter andre verdenskrig har det vært en rekordstor vekst på alle målbare kriterier, slik som befolkning, velstand, industriproduksjon og oljeutvinning, og dette kalles den store akselerasjonen. Biologen Rachel Carson skrev en godt dokumentert advarsel mot naturskaden på 1960-tallet, og hun var en av de første naturvernere. Den britiske naturvitenskapsmannen James Lovelock lanserte Gaia-hypotesen på 1970-tallet. Han viste at planeten er et selvregulerende system som beskytter alle livsformer, men nå reagerer systemet på uforutsigbare måter som er særlig farlige for mennesket selv. Klimaforskerne Donella Meadows, Jørgen Randers og Dennis Meadows skriver at velstandsveksten i realiteten er et gigantisk eksperiment med planeten jordens tåleevne, og de sier det er grenser for hvor mye vekst jorden tåler. Vi fjerner oss mer og mer fra naturen og blir stadig mindre forståelsesfulle for naturens behov. Menneskene har ikke evnen til å tenke seg langt inn i fremtiden og begrense seg i nåtiden, sier filosofen Hans Jonas. Menneskene får stadig større problemer med å kontrollere utviklingen. Teorier om antropocen sier at vi må bruke den største målestokken som finnes, for å se hva dette har ført til, nemlig hele planeten jorden og alt som lever på den.

Kapittel 8: Sosialkonstruktivisme. Menneskenes interesser og behov driver teknologiutviklingen

Elsparkesykkelen er et genuint uttrykk for urbane unge menneskers behov. Man blir fri til å dra akkurat hvor langt eller kort man vil. Det er en enkel, effektiv og lite forpliktende bevegelsesform. Smarte forretningsfolk la merke til potensialet og laget et tilbud med akseptabel betalingslogikk og robuste funksjoner. Covid-19-pandemien bidro til suksessen ved at det i en lang periode ikke var gunstig å ta trikken eller andre kollektivtilbud.

Sosialkonstruktivistiske teorier sier at det alltid er menneskenes behov og interesser som styrer utformingen av ny teknologi. Tradisjonen oppsto som en reaksjon på de deterministiske holdningene som preget vitenskap og teknologi. Mange sosiologer mente at den sosiale dimensjonen ved teknologiutviklingen hadde blitt oversett. Mange grupper har blitt marginalisert opp gjennom historien, og deres behov har ikke blitt prioritert i teknologiutviklingen. Feministen Judy Wajcman viser at kvinners behov har blir tatt dårlig hånd om, og at kvinner har levd med teknologier som ikke passer for deres kropper eller psykologiske behov. Filosofen John Dewey formulerte tidlig på 1900-tallet en pragmatisk teori om hvordan mennesker styrer teknologi. Kulturforskeren Raymond Williams analyserte fjernsynet på 1970-tallet og viste at denne teknologien blomstret på grunn av sosiale behov i det moderne forstadssamfunnet. En ny teknologi er formbar og fleksibel, og løsningene velges og forkastes ut fra hvem som har mest makt, sier sosiologene Wiebe Bijker og John Law på 1980-tallet. De skriver i tradisjonen som ble kalt social construction of technology (SCOT), og en analyse av sykkelens historie av Trevor Pinch og Wiebe Bijker ble særlig innflytelsesrik. Utformingen av funksjoner skjer ofte i en langvarig prosess med konflikt og forhandlinger mellom grupper. På 1990-tallet argumenterte filosofen Andrew Feenberg for at det er fullt mulig for demokratiske krefter å få større gjennomslag. Teknologiutviklingen er nemlig grunnleggende politisk, og den lar seg derfor alltid påvirke hvis folk kjemper for sine interesser. Alle teoriene i del 2: Teknikker er preget av sosialkonstruktivismens måte å tenke på, men dette blir ikke alltid sagt direkte, og i noen tilfeller er det heller ikke noe forfatterne er bevisste på.

